Lucky Montana gooi joernalis glo met baksteenDie skade aan die motor waar die baksteen dit getref het. Foto: Twitter Adriaan Basson, voorsitter van die Suid-Afrikaanse Redakteursforum (Sanef), het aan Maroela Media gesê ŉ joernalis van Rapport, Pieter-Louis Myburgh, het omstreeks 18:00 verby Montana se nuwe huis in Waterkloof, Pretoria, gery nadat hy ŉ wenk ontvang het oor beweerde ongerymdhede rakendedie huis. Pieter-Louis Myburgh. Foto: Facebook Montana het uit die huis gekom en op Myburgh afgepyl met ŉ baksteen in sy hand. “Pieter-Louis se passasiervenster was oop en toe hy sien Montana gaan hom met ŉ baksteen gooi, het hy vinnig weggetrek,” het Basson gesê. Die baksteen het die motor agter teen die kant getref en die voertuig beskadig. “Sanef is baie geskok oor Montana se optrede en ons ondersteun Myburgh en Rapport se strafregtelike klagte teen hom,” het Basson gesê. “Ons onderskryf die vryheid van joernaliste om ondersoekende joernalistiek wat in die publiek se belang is te beoefen. Montana se optrede is onaanvaarbaar.”